"Ta on ikka samasugune hakkaja: kui on vaja, teeme ära," kirjeldab Ingridit ta sõbranna, advokaat Sirle Karu. "Nagu ligi kakskümmend aasta tagasi  malevas, kui oli rühmalaulu vaja teha, esineda, siis polnud põdemist, alati oli Inks see, kes haaras härjal sarvist. Lähme Usbekki reisima, lähme Abhaasiasse suvitama - no lähme! Seda noorte tüdrukute furoori, mis oli toona, on temas ka praegu väga palju. Kui pidudel käib, siis pidutseb kogu südamega, kui on vaja kodus aia eest hoolitseda, siis teeb seda hooga ja hoolega: lilled pottides, muru niidetud… Praegu on ta isa haige, Inks sõidab hoogsalt kahe linna vahet. Ta on väga hingeline ja naiselik, aga ta saab  oma nõrkushetkedest üle, aktiivselt tegutsedes."